Ka ma tzꞌoc wakꞌa cyey,
chi nimala nyola.
Bixsen cxeꞌl nkanena te Nmana tuꞌn ttzaj tsmaꞌnxin juntl Onlte cyey.
Ctzaal tsmaꞌnxin,
bix ctemel cyuyey te junx maj.
Ja Espíritu Santo ja tzunja Onlte cyey,
bix cxeꞌl t-xnakꞌtzaꞌn alcyej jaxxix cyey.
Pero kej xjal te twitz txꞌotxꞌ,
mlay kꞌoj Espíritu Santo cye,
cuma cycyꞌi jaxin,
bix n-el cyiiqꞌuen jaxin.
Pero cyey,
cytzkiꞌna jaxin,
cuma at-xin cyuyey.
Bix mas yaj ctemelxin tuj cyanema.
Miꞌn chi cyaja cyjunala.
Jax juꞌx weya,
chin ultla cyuyey.
Nuk chꞌintl chin temela twitz txꞌotxꞌ,
bix mlay chin oc cycyeꞌyentl xjal te twitz txꞌotxꞌ.
Pero cyey,
chin oquel cycyeꞌyena juntl maj oj njaw itzꞌja tuj cyamecy.
Bix cuma chin jawel itzꞌja juntl maj,
jax juꞌx cyey,
chi jawel itzꞌja juntl maj.
Bix oj njaw itzꞌja tuj cyamecy,
qꞌuelel cyniꞌya tiꞌj ka junx kena tuya Nmana,
bix junx kena cyuyey,
bix junx eteꞌy wuyena.
Ka ma tzꞌoc cybiꞌna nyola,
n-octzen wakꞌa cyey.
Bix ka ma tzꞌoc wakꞌa cyey,
cꞌoqueltzen cyakꞌa te Nmana.
Bix jax juꞌx weya,
cꞌoquel cyakꞌa weya,
bix chin temela cyuyey tuꞌnj Espíritu Santo—tz̈i Jesús.
Bix e xiꞌ tkanen Judas texin,
yaaꞌn Judas Iscariote:
—Taat,
¿ti ma baj?
Ka at tuꞌn tcoꞌpana ktanem,
¿tikentzen ctzaal tyeecꞌan tiiba nuk kwitza,
bix yaaꞌn cywitz cykil xjal?
—tz̈i Judas.
Aj ttzakꞌbeꞌn Jesús:
—Mintiiꞌ nmojbabla cyuyaj xjal cycyꞌi tuꞌn toc cybiꞌn nyola.
Alcye kej xjal ma tzꞌoc wakꞌa cye,
n-octzen cybiꞌn nyola.
Bix cꞌoquel cyakꞌ te Nmana,
bix junx tuya Nmana ko temela cyuyaxin.
Pero alcye kej xjal min tzꞌoc wakꞌa cye,
jax miꞌn tzꞌoc cybiꞌn nyola,
bix miꞌn chin tena cyuya.
Kej yol lu ma txiꞌ nkbaꞌna cyey,
yaaꞌn wexwe nyola,
sino tyol Nmana e tzaj tsmaꞌn inayena.
Tej ntena tzalu cyxola,
nim nxnakꞌtzbila ma cyaj nkꞌoꞌna cyuyey.
Bix oj tul J-onlte cyey,
cxeꞌl ttxꞌolbaꞌn cykilca te cyey,
tuꞌntzen tcyaj tuj tzinen jma txiꞌ nxnakꞌtzaꞌna cyey.
Ctzaal tsmaꞌn Nmana Espíritu Santo te nxela,
bix tuꞌn tzul cykilca nyola tuj cycꞌuꞌja.
Cxeꞌl nkꞌoꞌna cyey tuꞌn tten cyanema tuj ttz̈yal.
Cyxol xjal te twitz txꞌotxꞌ,
n-oc cyipen tiꞌj tuꞌn cyten tuj txubtx,
pero mintiiꞌ jaaꞌ tuꞌn toc ke cycꞌuꞌj.
Pero weya,
tuya wipemala nxiꞌ nkꞌoꞌna cyey tuꞌn cycyaja tuj txubtx.
Juꞌ tzunj,
miꞌn baj cycꞌuꞌja.
Miꞌn tzaj ttz̈i ti pjel cyiꞌja.
Jatxe mayꞌ xiꞌ nkbaꞌna cyey:
“Chin xeꞌla,
bix chin ul meltzꞌaja,”
ntz̈iya.
Nuket oc wakꞌa cyey tuya cykil cycꞌuꞌja,
matle chi jaw tzalaja tej xiꞌ nkbaꞌna chin xeꞌla tuya Nmana,
cuma te weya,
jun nin xtalbil tuꞌn ntena tuya Nmana,
cuma mas jawnex Nmana nwitza.
Ma txiꞌ nkbaꞌna cyey te mitknaꞌx tbaj ti pjel wiꞌja,
tuꞌntzen tcywix cyocslabla wiꞌja oj tbaj.
Yaaꞌn nimtlxix chin yolela cyuyey,
cuma chꞌix tpon tumel tuꞌn tul taaw il,
jxjal ncawen tibaj twitz txꞌotxꞌ jaꞌlewe.
Taj tuꞌn tpon baj nkꞌija,
pero mintiiꞌ tipemal wibaja.
Pero amale minttiiꞌ tipemal taaw twitz txꞌotxꞌ wibaja,
pero chin oquela tjakꞌ jctbincha wiꞌja,
tuꞌn nnimana tyol Nmana,
tuꞌntzen tel cyniyꞌ cykil xjal tiꞌj n-oc takꞌ Nmana weya.
Chi weꞌwetzen cyey.
Koꞌtzen tzalu—tz̈i Jesús cye t-xnakꞌatzxin.